CELEX: 32014R0972
Language: sl
Date: 2014-09-11 00:00:00
Title: Izvedbena uredba Komisije (EU) št. 972/2014 z dne 11. septembra 2014 o uvrstitvi določenega blaga v kombinirano nomenklaturo

16.9.2014   
            
            
               SL
            
            
               Uradni list Evropske unije
            
            
               L 274/1
            
         IZVEDBENA UREDBA KOMISIJE (EU) št. 972/2014
   z dne 11. septembra 2014
   o uvrstitvi določenega blaga v kombinirano nomenklaturo
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (1) ter zlasti člena 9(1)(a) Uredbe,
   ob upoštevanju naslednjega:
   
               (1)
            
            
               Da bi se zagotovila enotna uporaba kombinirane nomenklature, priložene k Uredbi (EGS) št. 2658/87, je treba sprejeti ukrepe za uvrstitev blaga iz Priloge k tej uredbi.
            
         
               (2)
            
            
               Uredba (EGS) št. 2658/87 določa splošna pravila za razlago kombinirane nomenklature. Ta pravila se uporabljajo tudi za vsako drugo nomenklaturo, ki v celoti ali delno temelji na kombinirani nomenklaturi ali pa uvaja dodatne pododdelke ter se s posebnimi določbami Unije predpiše zaradi uporabe tarifnih in drugih ukrepov v zvezi z blagovno menjavo.
            
         
               (3)
            
            
               Po teh splošnih pravilih se blago iz stolpca 1 razpredelnice iz Priloge uvrsti pod oznako KN v stolpcu 2 na podlagi utemeljitve v stolpcu 3 iste razpredelnice.
            
         
               (4)
            
            
               Primerno je določiti, da se lahko imetnik v skladu s členom 12(6) Uredbe Sveta (EGS) št. 2913/92 (2) določeno obdobje še naprej sklicuje na zavezujoče tarifne informacije, ki se izdajo za blago, na katero se nanaša ta uredba, in niso v skladu s to uredbo. To obdobje bi moralo biti omejeno na tri mesece.
            
         
               (5)
            
            
               Ukrepi iz te uredbe so v skladu z mnenjem Odbora za carinski zakonik –
            
         SPREJELA NASLEDNJO UREDBO:
   Člen 1
   Blago, opisano v stolpcu 1 razpredelnice iz Priloge, se uvrsti v kombinirano nomenklaturo pod oznako KN iz stolpca 2 iste razpredelnice.
   Člen 2
   V skladu s členom 12(6) Uredbe (EGS) št. 2913/92 se je na zavezujoče tarifne informacije, ki niso v skladu s to uredbo, mogoče sklicevati še tri mesece po začetku veljavnosti te uredbe.
   Člen 3
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 11. septembra 2014
      
         
            Za Komisijo
         
         
            V imenu predsednika
         
         Algirdas ŠEMETA
         
            Član Komisije
         
      
   
   
      (1)  UL L 256, 7.9.1987, str. 1.
   
      (2)  Uredba Sveta (EGS) št. 2913/92 z dne 12. oktobra 1992 o Carinskem zakoniku Skupnosti (UL L 302, 19.10.1992, str. 1).
   
      PRILOGA
      
                  Opis blaga
               
               
                  Uvrstitev
                  (oznaka KN)
               
               
                  Utemeljitev
               
            
                  (1)
               
               
                  (2)
               
               
                  (3)
               
            
                  Tekoči proizvod, ki sestoji iz silana, fosfatnega monomera MDP, dimetakrilatnih smol, 2-hidroksietil-metakrilata (HEMA), kopolimera, polnila, etanola, vode in iniciatorjev. Namenjen je zobozdravstvu.
                  S tem proizvodom se pripravi površina lukenj v zobeh za vezavo s polnilnim materialom. Prav tako se lahko uporablja za desenzibilizacijo korenin, zalitje dentina pred cementiranjem prenov amalgama, kot zaščitni premaz za obnovljive materiale iz steklenega ionomera ali za vezavo tesnilne mase za zobne vdolbine in razpoke.
               
               
                  3006 40 00
               
               
                  Uvrstitev opredeljujejo splošna pravila 1, 3(a) in 6 za razlago kombinirane nomenklature, opomba 4(f) k poglavju 30 in besedilo oznak KN 3006 in 3006 40 00.
                  Glede na objektivne značilnosti, tj. prisotnost etanola in vode, je proizvod bolj tekoč kot tradicionalno polnilo in se zlahka vpije v zob.
                  Čeprav ima videz lepila, se uporablja kot temeljni zobni premaz, ki aktivira dentin na površini za vezavo s polnilnim materialom. Proizvod ostane na zobu med posegom in po njem ter postane sestavni del polnila.
                  Uvrstitev pod tarifno številko 3506 kot lepilo je izključena, saj tarifna številka 3006 navaja podrobnejši opis. Poleg tega nekatere namenske uporabe (desenzibilizacija korenine, zalitje dentina in uporaba kot zaščitni premaz) ne sodijo med običajne uporabe lepila.
                  Ta proizvod je zato treba uvrstiti pod oznako KN 3006 40 00 kot zobarski cementi in druga zobarska polnila.